Ακαδημαϊκά προγράμματα σπουδών για αρχική εκπαίδευση καθηγητών ξένων γλωσσών στην Ευρώπη
Authors: Καρατσιώρη Μαριάνθη 
Published: August 2021

Πρωταρχικός στόχος της διατριβής είναι η διατύπωση συμπερασμάτων για τα ακαδημαϊκά προγράμματα αρχικής εκπαίδευσης των καθηγητών ξένων γλωσσών, όσον αφορά στο βαθμό κάλυψης των 40 τίτλων, που ορίζει το έγγραφο της Ευρωπαϊκής Επιτροπής Ευρωπαϊκό Προφίλ για την Εκπαίδευση Καθηγητών Ξένων Γλωσσών – Ένα Πλαίσιο Αναφοράς (European Commission: 2004). Επιπλέον, επιχειρείται ο εντοπισμός ομοιοτήτων και διαφορών μεταξύ των διαφορετικών χωρών σε θέματα που αφορούν τη δομή και το περιεχόμενου του ακαδημαϊκού προγράμματος σπουδών, αλλά και, τα απαιτούμενα προσόντα για τη δυνατότητα εργασίας στη δευτεροβάθμια εκπαίδευση της εκάστοτε χώρας. Επιπρόσθετα, σε ένα δεύτερο επίπεδο έρευνας, πραγματοποιείται η διατύπωση συμπερασμάτων αναφορικά με την αρχική εκπαίδευση των εκπαιδευόμενων καθηγητών ξένων γλωσσών του αγγλικού και γαλλικού τμήματος του Αριστοτελείου Πανεπιστημίου Θεσσαλονίκης σε σχέση με τους 40 τίτλους του Προφίλ. Η έρευνα αποτελείται από δύο διακριτά τμήματα. Το πρώτο τμήμα της έρευνας παρέχει την περιγραφική ανάλυση και την αξιολόγηση των ακαδημαϊκών προγραμμάτων σπουδών για την αρχική εκπαίδευση καθηγητών αγγλικής και γαλλικής γλώσσας στα κράτη-μέλη του Ευρωπαϊκού Κέντρου Σύγχρονων Γλωσσών (αγγ. European Centre of Modern Languages-ECML). Η επιλογή των ακαδημαϊκών προγραμμάτων σπουδών που συμπεριλήφθηκαν στην έρευνα έγινε με τυχαία βολική δειγματοληψία. Το βασικό εργαλείο συλλογής των δεδομένων της έρευνας είναι ο πίνακας αξιολόγησης-ερωτηματολόγιο, ο οποίος παρουσιάζεται στο τελευταίο τμήμα του δεύτερου κεφαλαίου. Το δεύτερο τμήμα της έρευνας επιχειρεί να αποτιμήσει τις ικανότητες που αποκτούν οι εκπαιδευόμενοι καθηγητές αγγλικής και γαλλικής γλώσσας κατά τη διάρκεια των σπουδών τους στο Αριστοτέλειο Πανεπιστήμιο Θεσσαλονίκης, καθώς επίσης και να καταγράψει τις προσδοκίες και τις απόψεις τους για τη βελτίωση του υπάρχοντος προγράμματος σπουδών. Το βασικό εργαλείο συλλογής των δεδομένων είναι το ερωτηματολόγιο που διανεμήθηκε σε φοιτητές του αγγλικού και γαλλικού τμήματος. Η έρευνα μαρτυρεί ότι υπάρχουν έντονες διαφοροποιήσεις μεταξύ των ακαδημαϊκών προγραμμάτων σπουδών για την αρχική εκπαίδευση καθηγητών ξένων γλωσσών όσον αφορά στις ρυθμίσεις που ισχύουν στα κράτη για την επιλογή, πρόσληψη και την κατάρτιση εκπαιδευτικών. Από την άλλη πλευρά, όσον αφορά στην αξιολόγηση των ικανοτήτων των εκπαιδευόμενων καθηγητών με βάση τους 40 τίτλους του Ευρωπαϊκού Προφίλ για την Εκπαίδευση Καθηγητών ξένων Γλωσσών-Ένα πλαίσιο αναφοράς, οι διαφορές μεταξύ των ακαδημαϊκών προγραμμάτων σπουδών δεν φαίνονται τόσο έντονες. Επιβεβαιώνονται, βέβαια, οι χώρες, οι οποίες παρέχουν την εκτενέστερη επιμόρφωση λαμβάνοντας την υψηλότερη βαθμολογία. Εντούτοις, διαπιστώνονται σχετικά μικρές διακυμάνσεις μεταξύ των υπόλοιπων χωρών. Αναφορικά με τα ακαδημαϊκά προγράμματα σπουδών για αρχική εκπαίδευση καθηγητών ξένων γλωσσών αγγλικής και γαλλικής γλώσσας στο Αριστοτέλειο Πανεπιστήμιο Θεσσαλονίκης διαπιστώνεται ότι οι συμμετέχοντες στη έρευνα φοιτητές θεωρούν ότι οι 40 τίτλοι του Προφίλ καλύπτονται σε επαρκή βαθμό και προτείνουν για τη βελτίωση των προγραμμάτων σπουδών περισσότερη βαρύτητα στην πρακτική άσκηση, στους τρόπους επικοινωνίας με άλλα πανεπιστήμια και ερευνητικά κέντρα του εξωτερικού και στη χρήση του Ευρωπαϊκού Γλωσσικού Φάκελου.